Իրականում Սևանա լճում ջրիմուռների ի հայտ գալը հանրության կողմից սխալ չի ըմբռնվել, և բնապահպանների, ինչպես նաև ՀՀ առողջապահության նախարարության ահազանգն էլ վերաբերվել է ոչ թե հողի միջով անցնող ու չքայքայվող հանքային տարրերին, այլ հենց լճի կանաչելու գործընթացին, այսինքն` կապտականաչ թունավոր ջրիմուռներով լճի ծաղկմանը (ահավասիկ ՀՀ առողջապահության նախարարության պաշտոնական ահազանգը` http://www.moh.am/#1/1431 ): Բնականաբար, հարցեր են առաջանում նաև, թե հիշյալ ուսումնասիրության արդյունքները դեռ հայտնի չդարձած, պետական պաշտոնյան ինչո՞ւ է «Արմենպրես»-ին ներկայացրել իրականությանը, մեղմ ասած, չհամապատասխանող տեղեկություններ, հասարակության գլխի տակ փափուկ բարձ դնելու այս փորձն ի՞նչ շահագրգռությամբ է պայմանավորված, որտե՞ղ են այդ շահագրգռվածության արմատները, դրանք արդյոք պայմանավորված չե՞ն որոշակի անձանց հյուրանոցային-ռեստորանային բիզնեսով (շրջանառվող խոսակցությունների համաձայն, այդ ռեստորաններից մեկի իրական սեփականատերը Գեղարքունիքի մարզպետ Իշխան Սաղաթելյանն է, ինչին արդեն իսկ անդրադարձել ենք մեր «Սևանա լճի բազմաթիվ հատվածներում լողալն իսկապես վտանգավոր է (տեսանյութեր)» հրապարակմամբ):